Staat ontken brandbestryders is in Kanada ‘uitgebuit’Die Working on Fire-span wat op 29 Mei 2016 na Kanada vertrek het om dié land te help om hewige veldbrande in Alberta te blus Foto: Working on Fire, Facebook Die departement het in ŉ verklaring gesê hy het met spyt kennis geneem van Numsa se bewerings rondom die betaling van die brandbestryders wat onlangs teruggekeer het ná ŉ loongeskil. Die brandbestryders het gehelp om verwoestende brande in die Alberta-gebied in Kanada te blus. “Hoewel die departement bevestig dat die vakbond daarop geregtig is om sy bekommernisse oor die betaling van werkers te opper, strook sy uitsprake nie met die waarheid of lewer ŉ bydrae nie en kan as aanhitsing gesien word,” het die departement gesê. Patrick Craven, Numsa se woordvoerder, het Donderdag gesê die 301 brandbestryders wat na Kanada gestuur is, is uitgebuit deurdat hulle nie die loon ontvang het wat aan hulle belowe is nie. Die departement het dit ontken deur te sê die brandbestryders het deel gevorm van die internasionaal-erkende program vir natuurlike hulpbronbestuur, Working on Fire (WOF), en dat hierdie program jong Suid-Afrikaners die nodige vaardighede en opleiding gee om hulle ŉ voorsprong in die toekoms te gee en ŉ kans op ŉ beter inkomste. Die departement het gesê die brandbestryders in die program word vergoed volgens die riglyne soos vervat in die program se beleid vir indiensneming en werksomstandighede. “ŉ Groot aantal brandbestryders wat deel was van die WOF-program het intussen werk in die openbare en private sektor aanvaar,” het Edna Molewa, die minister van omgewingsake, gesê. “Sommige voormalige brandbestryders het intussen hul eie ondernemings in landbou, kleinhandel, ensovoorts begin, insluitend een brandbestryder wat in 2015 in Kanada begin werk het.” Molewa het gesê die brandbestryders is weer terug in hul normale werksroetine sedert hulle Dinsdag uit Kanada teruggekeer het. ŉ Volledige interne ondersoek na die oorsaak van die loongeskil in Kanada is intussen van stapel gestuur. Maroela Media het vroeër berig die 301 brandbestryders wat na Kanada gestuur is, het op 8 Junie begin staak omdat hulle glo slegs $15 per dag gekry het, en nie $50, soos hulle glo belowe is nie. ŉ Bemiddelaar is na Kanada gestuur om die loongeskil by te lê, maar die brandbestryders het kort daarna teruggekeer, glo omdat daar nie meer ŉ behoefte aan brandbestryders was nie weens swaar reënval in Alberta. Lees alle vorige berigte oor Working on Fire/Kanada op Maroela Media.